Serebraal gestremde 8-jarige sterfLiane Jacobs (Foto: Verskaf) Liané Jacobs, die serebraal gestremde agtjarige dogtertjie van Klerksdorp, Noordwes, wat aan nierversaking gely het, is Dinsdag oorlede. Corrie Jacobs, Liané se ma, het die tragiese nuus aan Maroela Media bevestig. Die ouerpaar het egter nie kans gesien om in hierdie stadium oor haar dood te praat nie. Liané is met geen anus, geen tragea, een nier, ’n vernoude slukderm en skoliose gebore. Ondanks Liané se talle abnormaliteite het die gesin se pad met hul blondekop dogtertjie egter eers in November verlede jaar werklik ’n opdraande stryd geword toe Liané ewe skielik begin siek voel het waarna hulle ontdek het dat haar nier besig is om in te gee. Sy moes noodgedwonge dialise ontvang en ’n onderwyseres het aangebied om Liané op haar mediese fonds te sit. Die behandeling kon egter nie gedek word nie aangesien sy in haar eerste jaar by die mediese fonds is en dekking nié gedurende hierdie tydperk toegestaan word nie. Liané is einde verlede jaar in ’n staatshospitaal opgeneem vir dialise. Dit was in dié hospitaal waar sy een aand nie asem kon kry nie en vir ’n ruk lank sonder suurstof was voordat dokters by haar uitgekom het. Liané is daarna ook serebraal gestrem gelaat. Kort daarna het Liané inwendige bloeding opgedoen en dokters moes spook om ’n plek aan haar lyf te kry waar die dialise sal werk as gevolg van bloedklonte, het Danie Jacobs, Liané se pa, toe gesê. Maroela Media het daarna berig dat Liané se tyd begin uitloop het weens haar gestremdheid en omdat dié soort pasiënte glo nié dialise in ŉ staatshospitaal mag ontvang nie. Haar ouers het gevolglik begin om geld in te samel sodat sy in ŉ private hospitaal opneem kan word waar sy wel dialise mag ontvang. Op Maroela Media se vraag destyds oor wat sy wens vir sy dogtertjie is, het ’n emosionele Danie geantwoord: “Ek weet die Here het ’n plan en ’n doel hiermee. Ek bid nié dat alles doodnormaal moet wees nie, maar ek bid vir die moed en geduld om dit vir haar so gemaklik as moontlik te maak. Ek wil haar net so graag nie verloor nie.” Lees alle berigte oor Liané op Maroela Media hier.